আইরিশ ফুটবল অ্যাসোসিয়েশন
আইরিশ ফুটবল অ্যাসোসিয়েশন (ইংরেজি: Irish Football Association; এছাড়াও সংক্ষেপে আইএফএ নামে পরিচিত) হচ্ছে উত্তর আয়ারল্যান্ডের ফুটবলের সর্বোচ্চ নিয়ন্ত্রক সংস্থা। এই সংস্থাটি ১৮৮০ সালের ১৮ই নভেম্বর তারিখে প্রতিষ্ঠিত হয়েছে। এটি প্রতিষ্ঠার ৩১ বছর পর ফুটবলের সর্বোচ্চ সংস্থা ফিফার সদস্যপদ লাভ করে, এর পাশাপাশি প্রতিষ্ঠার ৭৪ বছর পর ১৯৫৪ সালে সংস্থাটি তাদের আঞ্চলিক সংস্থা উয়েফার সদস্যপদ লাভ করে। এছাড়াও ফুটবল খেলার নিয়ম নির্ধারণকারী সংস্থা ইন্টারন্যাশনাল ফুটবল অ্যাসোসিয়েশন বোর্ডে (আইএফএবি) এই সংস্থাটির সদস্যপদ রয়েছে। এই সংস্থার সদর দপ্তর উত্তর আয়ারল্যান্ডের রাজধানী বেলফাস্টে অবস্থিত। এই সংস্থাটি ১৮৮০ সাল হতে ১৯৫০ সাল পর্যন্ত আয়ারল্যান্ড জাতীয় ফুটবল দলের সকল কার্যক্রম পরিচালনা করেছে। এটি উত্তর আয়ারল্যান্ডের পুরুষ, নারী এবং যুব জাতীয় দলের পাশাপাশি ঘরোয়া ফুটবলে প্রতিযোগিতার সকল কার্যক্রম পরিচালনা করে। বর্তমানে আইরিশ ফুটবল অ্যাসোসিয়েশনের সভাপতির দায়িত্ব পালন করছেন ডেভিড মার্টিন এবং সাধারণ সম্পাদকের দায়িত্ব পালন করছেন জ্যাক গ্রান্ডি।